b'\n_START_ARTICLE_\nTrije ti\xc4\x8dki\n_START_SECTION_\n1. dejanje\n_START_PARAGRAPH_\nV kr\xc4\x8dmo pridejo drug za drugim trije potujo\xc4\x8di rokodelci. La\xc4\x8dni so, \xc5\xbeejni in utrujeni, pa se najedo in napijejo, \xc4\x8deprav nimajo v \xc5\xbeepu prebite pare; ko jim kr\xc4\x8dmar izstavi ra\xc4\x8dun, se ponudijo, da ga bodo pla\xc4\x8dali z delom: kroja\xc4\x8d bo se\xc5\xa1il kr\xc4\x8dmarju nove hla\xc4\x8de, urar popravil staro uro, piskrovez povezal lonce. Ker pa so pregloboko pogledali v kozarec, vse skazijo. Ko Jarm vidi, da mu nove hla\xc4\x8de segajo le malo \xc4\x8dez kolena, jezen zgrabi kroja\xc4\x8da za vrat, vendar temu prijatelja takoj prisko\xc4\x8dita na pomo\xc4\x8d. Ura in lonci se razbijejo, zadnjega, ki je \xc5\xa1e cel, piskrovez povezne Jarmu na glavo in trije ti\xc4\x8dki zbe\xc5\xbeijo. Mo\xc5\xbea re\xc5\xa1i \xc5\xa0pela, ki mora lonec razbiti s kladivom. Jarm se s stra\xc5\xbenikom, ki je pri\xc5\xa1el pogledat, kaj pomeni ta hrup, zapodi za begunci.\n_START_SECTION_\n2. dejanje\n_START_PARAGRAPH_\nPred sodnikom se trije ti\xc4\x8dki na vse na\xc4\x8dine izgovarjajo in valijo krivdo drug na drugega, Jarm in \xc5\xa0pela kipita od ogor\xc4\x8denja nad nepridipravi in zahtevata povrnitev \xc5\xa1kode. Ko ho\xc4\x8de sodnik izre\xc4\x8di sodbo, \xc5\xa0pela odkrije, da je kroja\xc4\x8d njen bratranec Nace in ga vsa vesela objame. Sodnik je pozabljen, to\xc5\xbeeni, to\xc5\xbeitelja in celo sodni sluga si zavzeto izmenjujejo novice kot najbolj\xc5\xa1i prijatelji. Nazadnje Jarm in \xc5\xa0pela odstopita od to\xc5\xbebe zoper Naceta, Nace poprosi milo\xc5\xa1\xc4\x8dine \xc5\xa1e za oba prijatelja in spor se razre\xc5\xa1i v vsesplo\xc5\xa1nem veselju.'